Il-Ħames Pitazz – Paragrafi 1381-1390 + Ġieni f'moħħi nieħu l-mediċina, mhux mgħarfa mgħarfa, imma ftit ferm kull darba, għax kienet tqum ħafna flus. Fil-pront, smajt vuċi, Binti, aġir bħal dan ma jogħġobnix. Aċċetta bil-qalb it-tajba dak kollu li Jiena nagħtik permezz tas-superjuri, u b'dan il-mod togħġobni iżjed. X'ħin mietet Swor Dominic f'xi s-siegħa ta' bil-lejl, ġiet għandi u tatni x'nifhem li kienet mietet. Jiena tlabt għaliha bil-ħerqa. Filgħodu, is-sorijiet qaluli li ma kenitx għadha ħajja, u jiena weġibthom li kont naf, għax kienet ġiet iżżurni. Is-soru tal-infermerija (Swor Chrysostom) talbitni ngħinna tlibbisha. U mbagħad x'ħin kont waħdi magħha, il-Mulej għarrafni li kienet qiegħda tbati fil-Purgatorju. Irdoppjajt it-talb tiegħi għaliha. Iżda, minkejja l-ħeġġa li biha dejjem nitlob għas-sorijiet mejtin tagħna, tfixkilt dwar il-ġranet, u minflok ma offrejt tlett ijiem ta' talb, bħalma tgħidilna nagħmlu r-regola, bi żball offrejt biss jumejn. Fir-raba' jum, tatni x'nifhem li kien għad baqagħli noffri t-talb għaliha, u li dan it-talb kienet teħtieġu. Fil-pront għamilt l-intenzjoni li noffri jum sħiħ għaliha, u mhux biss dak il-jum imma ħafna iktar, bħalma tobbligani nagħmel l-imħabba tal-proxxmu. Peress li Swor Dominic, wara li mietet, kienet tidher qisha għadha tajba, xi sorijiet qalu li forsi kienet għadha biss f'koma, u waħda mis-sorijiet issuġġerietli mmorru npoġġu mera ma' ħalqha biex naraw jekk tittappanx, għax hekk kienet tagħmel li kieku kienet għadha ħajja. Jiena għidt kollox sew, u għamilna kif qalet, iżda l-mera ma ttappnitx, għalkemm hekk kien deherilna. Madankollu, il-Mulej tani x'nifhem li ma kenitx għoġbitu din il-ħaġa, u widdibni bl-aħrax biex qatt iżjed ma nerġa' naġixxi kontra l-konvinzjonijiet interni tiegħi. Umiljajt ruħi profondament quddiem il-Mulej u tlabtu jaħfirli. Qiegħda nara ċertu saċerdot (probabilment Dun Sopocko) li Alla jħobbu ħafna, imma li Satana jobogħdu ħafna għax hu qiegħed imexxi lil ħafna erwieħ għal grad għoli ta' qdusija u jimpurtah biss mill-glorja ta' Alla. Imma jiena nkompli nitlob 'l Alla biex Hu ma jitlifx il-paċenzja ma' dawk li l-ħin kollu joħduha kontra Tiegħu. Fejn Satana nnifsu ma jista' jagħmel l-ebda ħsara, huwa juża n-nies. 19 ta' Novembru. Wara li tqarbint illum, Ġesu' qalli kemm jixtieq jiġi fil-qlub tan-nies. Nixtieq ningħaqad mal-erwieħ tal-bnedmin; l-għaxqa kbira Tiegħi hi li ningħaqad mal-erwieħ. Kun af, binti, li meta jiena niġi fir-ruħ ta' xi ħadd fit-Tqarbin Imqaddes, idejja jkunu mimlijin b'kull tip ta' grazzji li Jiena nkun nixtieq nagħti lir-ruħ. Imma l-erwieħ lanqas biss jagħtu kasi; iħalluni waħdi u jehdew f'affarijiet oħrajn. O, kemm inikkitni l-fatt li l-erwieħ ma jagħrfux l-imħabba! Jittrattawni bħallikieku kont xi ħaġa mejta. Jiena weġibt lil Ġesu', "O teżor ta' qalbi, l-uniku oġġett ta' mħabbti u għaxqa sħiħa ta' ruħi, irrid nadurak ġewwa qalbi bħalma Inti tinsab adurat fuq it-tron tal-glorja eterna Tiegħek. Bi mħabbti rrid inpattilek għall-bruda ta' għadd tant kbir ta' erwieħ. Ġesu', ħares lejn qalbi li għalik hi l-għamara fejn ħadd iktar ma jista' jidħol. Inti biss tistrieħ ġewwa fiha bħallikieku fi ġnien sabiħ. O Ġesu' tiegħi, insellimlek; diġa' sarli l-ħin biex immur inkompli fuq xogħli. Imma rrid nippruvalek kemm inħobbok permezz tas-sagrifiċċju, billi ma nitraskurax u ma nitlef l-ebda ċans biex nagħmlu. X'ħin ħriġt mill-kappella, il-Madre Superjura (Irene) qaltli, "Ma rridekx tmur il-konferenza kataketika, Swor, imma ibqa' fuq xogħlok." Tajjeb ħafna, Ġesu'; b'dan il-mod, matul il-ġurnata, kelli ħafna u ħafna opportunitajiet nagħmel sagrifiċċji; ma tlift l-ebda waħda, permezz tas-saħħa fl-ispirtu li ġietni mit-Tqarbin Imqaddes. Ikun hemm żminijiet fil-ħajja meta r-ruħ tkun f'tali stat li qiesha ma tkunx tista' tifhem id-diskors tal-bnedmin. Kollox, jgħajjiha, u xejn ħlief talb ħerqan ma jkun jista' jserraħha. F'talb ħerqan ir-ruħ issib serħan, u ukoll li kieku kienet tixtieq spjegazzjonijiet mingħand il-ħlejjaq, dawn iservu biss biex jagħmluha iktar nervuża. + Darba waqt it-talb, sirt naf kemm ir-ruħ ta' Patri Andrasz kienet togħġob lil Alla, hu veru iben ta' Alla. Rari li dan l-istat ta' iben ta' Alla jispikka b'mod hekk ċar f'xi ruħ, u dan kollu għax hu għandu devozzjoni speċjali lejn Omm Alla. O Ġesu' tiegħi, għalkemm inħossni mbuttata b'mod hekk qawwi, irrid naġixxi bil-mod, u dan kollu biex ma nħarbatx il-ħidma Tiegħek bl-għaġġla tiegħi. O Ġesu' tiegħi, Inti tgħarrafni l-misteri Tiegħek, u tridni ngħaddihom lill-erwieħ oħrajn. Dalwaqt issa ser ikun possibli għalija li nagħmel xi ħaġa. F'dak il-mument meta qiesha tkun meqruda b'mod assolut, għad tibda l-missjoni tiegħi, li issa m'għadx fadlilha tfixkil. Din hi r-rieda ta' Alla f'din il-ħaġa, u mhux ser tinbidel; għalkemm ħafna nies joħduha kontra tagħha, xejn m'hu ser ibiddel ir-rieda ta' Alla. Qiegħda nara lil Dun Sopocko, kif moħħu l-ħin kollu jaħseb u jaħdem għal Alla biex jara kif ser jippreżenta x-xewqat ta' Alla lill-uffiċjali tal-Knisja. Bħala riżultat tal-isforzi tiegħu, dawl ġdid għad jiddi fil-Knisja ta' Alla għall-konsolazzjoni tal-erwieħ. Għalkemm għalissa ruħu tinsab mimlija imrar bħallikieku dan kellu jkun il-premju tiegħu għall-isforzi li qed jagħmel fil-ħidma tiegħu għal Alla, iżda dan mhux ser ikun il-każ. Qiegħda nara l-ferħ tiegħu, li xejn ma jista' jnaqqsu. Alla jagħtih ftit minn dal-ferħ sa minn din id-dinja. Qatt qabel ma ltqajt ma' fedelta' hekk kbira lejn Alla bħalma għandha jiddistingwiha din ir-ruħ.
Djarju ta' Swor Fawstina – Il-5 Pitazz (par.1381-1390)